โบรกฯแนะ “ระวังเก็งกำไร” หุ้น DELTA หลังเช้านี้วิ่งแรง 19%
โบรกฯแนะ “ระวังเก็งกำไร” หุ้น DELTA หลังเช้านี้วิ่งแรง 19%
25 ธ.ค. 2563

ผู้สื่อข่าวรายงานว่า ราคาหุ้น บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ณ เวลา 10.09 น. อยู่ที่ระดับ 636 บาท บวก 100 บาท หรือ 18.66% สูงสุดที่ระดับ 646 บาท ต่ำสุดที่ระดับ 570 บาท ด้วยมูลค่าการซื้อขาย 1.77 พันล้านบาท

ด้าน บล.ยูโอบี เคย์เฮียน ระบุในบทวิเคราะห์ ให้ระมัดระวังการเก็งกำไรใน DELTA และขอให้ติดตามข้อมูลอย่างใกล้ชิด เนื่องจากราคาหุ้น DELTA ปรับขึ้นมาอย่างร้อนแรงมากกว่า 15 เท่า จากจุดต่ำสุด แม้จะได้รับผลบวกจากผลิตภัณฑ์ของบริษัทที่ทำอุปกรณ์จ่ายไฟสำหรับ cloud and data center ที่ได้ผลดีจากสถานการณ์โควิดแต่การปรับขึ้นของราคาหุ้นอาจจะเริ่มร้อนแรงเกินไป ซึ่งเกิดขึ้นได้เนื่องจาก free float ที่ต่ำ
โดยเฉพาะหลังการทำ tender offer ซึ่งสถานการณ์ที่เรามองว่าคล้ายคลึงกันคือหุ้น BJC (การเข้ามาถือหุ้นของ TCC และราคาหุ้นที่ปรับขึ้นช่วงปี 2552-2555) และ BAY (การเข้ามาถือหุ้นของ MUFG และราคาที่ขึ้นในช่วงปี 2554-2558) ซึ่งทั้ง 2 กรณี มาจากการที่ผู้ถือหุ้นใหญ่เข้ามามีสัดส่วนการถือหุ้นในระดับที่มากกว่า 75% และทำให้หุ้นหมุนเวียน (free float) ลดลงอย่างมาก